**Tajomstvo**

Malý traktor zachrčí, zatrasie sa a spočinie v nehybnosti. Noel z neho zoskočí, musí opäť skontrolovať motor. Naštartovať hrdzou prežratý stroj je takmer nemožné.

„Vydrž, to zvládneš, ešte ťa potrebujeme,“ prihovorí sa k plechovému kamarátovi.

Pravdou je, že obilie už mnoho rokov sejú a žnú moderné stroje, starý veterán sa im ani zďaleka nevyrovná. Statkár na ňom lipne, lebo mu pripomína staré časy. Zo stodoly sa ozýva zvonivý smiech Amélie. Určite sa zase šmýka po stohoch sena, aj keď jej to neraz zakázal. Čupne si a kontroluje podvozok. Vstane príliš rýchlo, zamotá sa mu hlava, a tak sa ľavicou oprie o kapotu. Párkrát zažmurká, aby zaostril zrak. Silno sa mu roztlčie srdce, cíti ho až v krku. Či sa rozbúšilo kvôli chorobe alebo panike, sám nevie. Opantáva ho čoraz väčší strach, že zomrie skôr, než stihne vychovať vnučku.

\*

Rozstrapatená neposednica vybehne zo stodoly a urobí stojku. Z vrkočov jej trčia stonky sena.

„Dedo, pozri, čo dokážem! Pozeráš sa?“

„Šikula!“

Amélia sa postaví späť na nohy, ale hneď vzápätí vystruhne tri hviezdy za sebou. Dievčatko je vernou kópiou nešťastne zosnulej matky. Starý muž sa vďaka tomu občas stratí v čase, v takých chvíľach vidí pred stodolou šantiť svoju dcérku. Vtedy bol mladý a silný, nahadzoval si na plecia päťdesiatkilové vrecia obilia ako nič. Spomienka na Klárku ho vždy zahreje na duši a zároveň rozľútostí, veľmi mu chýba. Často im recitovala básne, napísala ich stovky. Bola jemná a talentovaná, vo vnútri krásna, podobala sa krehkým kvetinkám, ktoré výnimočne vzídu z nehostinnej pôdy. Človek sa čuduje, kde sa tu vôbec vzali. *Hustá hmla zahalila krásy sveta, les dýcha i bez nás, čaruje oblaky,* znie mu v hlave úryvok básne. Aj napriek skutočnosti, že ju rád a pozorne počúval, viac si jeho prostá myseľ zapamätať nedokázala. Keď je nebo blankytné, dá sa na hory v diaľke dovidieť aj odtiaľto. Musí sa prestať strácať v minulosti, začína sa šeriť. Je treba pripraviť tovar, prichádza čas návštevy zhora.

\*

Amélia stojí pri šporáku a mieša polentu. Hrniec s uvarenou kašou položí na drevenú dosku a primieša maslo. Pod nástennými hodinami pochrapkáva na invalidnom vozíčku pradedo. Noel sa objaví vo dverách práve vo chvíli, keď vnučka pripravuje taniere na stôl. Beťársky na neho žmurkne, pritisne si prst na ústa a po špičkách docupitá k pradedovi. Pošteklí ho na fúzoch. Starý Tesák zachrochtá, zašklbe kútikmi úst a zobudí sa.

„Nezbednica!“ zakričí na pravnučku.

Drobný žartík rodinu aspoň na chvíľu rozjarí. Počas večere zavládne v kuchyni neobvyklé ticho, dnes je už od rána atmosféra na statku napätá. Noel je ponorený do seba viac než obvykle, čosi ho škrie. Obchodní partneri počas poslednej návštevy prejavili veľký záujem o Améliu. Sľubovali, že ak im dievčatko zverí, získa od nich schopnosti, ktoré jej uľahčia život. Intenzita, s akou na neho naliehali, bola skutočne nemiestna. Celé desiatky rokov vládli medzi nimi dobré vzťahy, ale posledná návšteva Noelovu dôveru nalomila. Dobre vie, že neobchodujú len s ním, všimol si toho už dávno. V kraji rozsiahlych obilných polí a osamotených usadlostí majú statkári srdcia zanesené zeminou. Kde inde by sa tajomstvo takéhoto rázu udržalo? Obáva sa straty najvýznamnejších obchodných partnerov. Čo ak pôjdu o dom ďalej, keď im nevyhovie?

\*

Deti vždy vycítia, že sa deje niečo neobvyklé. Majú na to špeciálne radary. Amélia sa pri večeri mrví, v jedle sa rýpe, lyžičku iba olizuje. Jedlo v tanieri mizne veľmi pomaly.

„Vlní sa ti čelo. Prečo si taký smutný?“

„Nie som smutný, premýšľam,“ odpovie dedo.

Amélia sa na neho zazubí. Štrbavé obdobie má osemročné dievčatko už za sebou, ale s kakaom nalepeným na zuboch vyzerá, akoby jej ich zopár chýbalo. Usmeje sa na ňu, no hneď vzápätí netrpezlivo skontroluje čas na hodinách. Jeho otec, ktorého v širokom okolí nikto nenazve inak než Tesák, nervózne žmurká, nepokoj mu rozkmital pravý kútik úst. On cudzincov nikdy nemusel. Doteraz od nich nečaká nič dobrého a reči o odvezení pravnučky ho v negatívnom postoji len utvrdili. V poslednej dobe starca zmáha senilita. Často sa stáva, že stratí pojem o tom, kde sa nachádza a kým je, v takých chvíľach býva agresívny. Noel by ho najradšej schoval niekam do ústrania, aby svojou zmätenosťou neprivádzal vesmírčanov do rozpakov, lenže to je nemožné. Pri pohľade na otca je mu jasné, že celý napružený čaká na ich príchod.

\*

Amélia konečne prehltne posledný kúsok kaše.

„Ešte ťa musím vystískať deduško, nech sa ti sladko spí!“ vyrúti sa zo svojho miesta smerom k Noelovi.

Stlačí ho silne pod rebrami, až ho to zabolí. Statkár vyplazí jazyk a zatvári sa tak, že je nadobro po ňom. Než dievčatko odíde do detskej izby, pobozká na líca pradeda. Noel sa postaví k oknu a pozoruje obzor. Tesák vytiahne z vrecka na košeli fúkaciu harmoniku a zahrá jednu z dobre známych clivých piesní. Do usadlosti vpadne tma. Keď hodiny odbijú dvanástu, objaví sa na nebi svetielkujúci objekt. Pohybuje sa nečujne na mieste, chvíľu trvá, kým pristane na čerstvo zožatom poli. Z vesmírneho plavidla vystúpia dve vysoké postavy zahalené do dlhých bielych plášťov. Humanoidi smerujúci k statku sú vysokí, merajú približne dva a pol metra. Plášte im zdvíha vietor, preto ich zjav pôsobí ešte mohutnejšie, zlovestne. Pri pohľade z profilu sú tváre prišelcov podlhovasté, pripomínajú konské hlavy.

\*

Musia sa poriadne zohnúť, aby prešli dverami. Rešpektujúc ľudské zvyky, obaja podajú Noelovi ruku na pozdrav. Keď sa posadia, stará železná posteľ pod váhou robustných tiel zavŕzga a prehne sa. Pri prvom stretnutí s nimi bol Noel celý bez seba, mali veľké šťastie, že prvý kontakt s ľudským druhom prežili. Určite sa im to podarilo hlavne vďaka schopnosti ovládnuť pozemskú reč. Za tovar platia kráľovsky.

Chvíľu je jediným zvukom ozývajúcim sa v kuchyni tikot nástenných hodín. Mimozemšťania prinášajú zlé správy, a tak sa zdráhajú začať rozhovor. Hľadajú vhodné slová, ktorými by blížiacu sa udalosť pozemšťanom citlivo pretlmočili. Nakoniec sa ozve Titan.

„Na Zem sa rúti tá, na ktorú už dlho čakáte...Niburu.“

„My na žiadnu Niburu nečakáme,“ odvetí Tesák a odcrkne si cez zuby.

„Aj napriek tomu sa za pár dní objaví na nebi. Až dopadne, zabije väčšinu života na Zemi. Je nám to ľúto,“ doplní Volans.

„Väčšinu, to znamená, že niekto prežije,“ zachraptí Tesák.

„Ale vy nie,“ kýva Titan zľava doprava pahýľom na ruke pripomínajúcim prst.

„Ak nám zveríte Améliu, zachránite jej tým život,“ nahryzne Volans tému predchádzajúceho stretnutia.

\*

Čo za fígle to na nich skúšajú, neuveriteľné, zamračia sa statkári. Tesák prižmúri oči, pravý kútik úst sa mu nervózne rozkmitá. Nahlas prehltne slinu a oblizne si pery, potom ich stisne do prísnej rovnej čiary. Má toho dosť. Pravnučku im nedajú. Čo to tie vesmírne kobyly nedokážu pochopiť?

„Už som vám povedal, že Améliu do Vesmíru nepustím,“ odpovie im rázne Noel.

„Robíte obrovskú chybu. Ak si o ňu robíte obavy, vezmeme vás so sebou,“ snaží sa im vyjsť v ústrety Titan.

„Ničoho sa nebojím. A nikdy neutekám,“ zamračí sa Tesák.

„Môžete tej katastrofe zabrániť,“ navrhne s nádejou v hlase Noel.

„To nedokážme,“ pokýve Volans nesúhlasne hlavou a potom vstane.

„Pôjdeme do stodoly vyložiť odmenu, obilie je už naložené do transportérov. Premýšľajte o našom návrhu,“ požiada ich pred odchodom Titan.

„Pomôžem vám,“ vyskočí statkár zo stoličky a odchádza s nimi. Vždy sa rád poteší pohľadom na zlatom obťažkané regály.

\*

Mimozemšťania vykladajú zlaté tehly do prehýbajúcich sa poličiek. Miestnosť, kde statkári uschovávajú poklad, sa nachádza v stodole za falošnou stenou. Až Amélia vyrastie, stane sa z nej veľmi bohatá slečna. Obilie naložili, je čas presvedčiť Noela, aby im zveril dievčatko a vyraziť na cestu. Musia ju vziať so sebou, iná možnosť neprichádza do úvahy. Ako vykladajú drahocenné tehly do poličky, ozvú sa dva výstrely. Obaja pocítia prudkú bolesť v hornej časti tela. Zranenie ich okamžite uloží na studenú podlahu. Sťažka dýchajú. Rozovierajú ústne otvory do obrovských rozmerov, elastická koža sa im rozťahuje, a tak spod odhalených chrupov vykukujú ďasná a zuby v tvare kolíkov. Vydávajú nepríjemný prerušovaný jakot. Útočník Noela prekvapil, len sťažka nečakané prepadnutie vydýchava. Keď sa napokon otočí čelom k strelcovi, hrdlo sa mu stiahne. Nedokáže vydať hláska. Znovu sa ozvú dva výstrely. Tentokrát sú mimozemšťania zasiahnutí priamo do hláv.

„A je to,“ prehovorí po chvíli ticha Tesák. Uznanlivo poťapká loveckú zbraň. Doteraz iba lapala prach zavesená na stene, konečne poslúžila svojmu účelu. Noel mlčky stojí pri nehybných telách a sleduje, ako z nich vyteká hustá hmota, ktorá sa rozlieva po drevenej podlahe.

\*

„Dedo?“ ozve sa za Noelovým chrbtom nežný hlások.

„Nechoď sem. Nesmieš! Vráť sa späť do izby,“ vystrie dlaň smerom k Amélii.

Dievčinka ho nepočúvne, kráča k nemu. Noel ju chytí za rameno, ale ona sa mu vyšklbne zo zovretia. Kľakne si na podlahu a uchopí mimozemšťana za mohutné plecia.

„Ocinko?“ pokúša sa zatriasť telom Titana.

Asi je v šoku, pomyslí si Noel a opäť sa ju snaží vziať do náruče. Dievčatko rukami pevne zovrie nehybné telo a usedavo sa rozplače.

„To je môj otecko. Sľúbil mi, že spolu odletíme do Vesmíru. Dedo, čo ste to urobili?!“

Amélia roztiahne ústa do neprirodzene veľkého rozmeru, koža okolo nich sa jej stiahne tak, že odhalí zuby a ďasná. Stodolou sa znovu ozve prerušovaný jakot. Noel zhrozene sleduje chovanie milovanej vnučky, po chrbte mu prebehnú zimomriavky. Stále tomu nedokáže uveriť. Amélia nemôže byť dcérou toho zdeformovaného netvora z Kozmu. Klárka by sa takej oblude nikdy dobrovoľne nepodvolila. Neutíchajúci krik vnučky mu vypaľuje do mysle hlboké temné diery. Núti ho priznať si horkú pravdu. Je vidieť, že nielen statkári dokážu v tomto pustom kraji uchovať tajomstvo.

„Aj ona k nim patrí!“ zakričí Tesák a namieri zbraň na pravnučku.

Noel schňapne Améliu a schová si ju v náručí. Zaznie ďalší výstrel.

\*

Tesák sedí v kuchyni za stolom a hrá na harmoniku. Syn pred neho položí šálku teplej kávy. Harmonika starcovi skĺzne po ústach do lona. Je na tom čoraz horšie, stráca posledné kúsky duchaprítomnosti. Už je to jedno. Na ničom nezáleží. Smerom k Zemi sa rúti malá planéta, stretu s ňou sa nedá zabrániť. Niburu. Svet zachvátila panika. Na statku je napriek tejto skutočnosti pokoj, stačí nechať vypnutú televíziu. Noel vyjde s kávou na verandu a uprie pohľad na nebo, nemilosrdne sa na ňom skvejú obrysy nositeľa smrti.

\*

Amélia pobehuje po poli, pričom nespúšťa zrak z oblohy. Nohy jej doráňali vysušené zbytky skosených stebiel. Na dole upažených rukách drží prsty roztiahnuté od seba. Trup má mierne ohnutý dozadu, hlavu naklonenú smerom doľava, celé telo je napnuté v akomsi kŕči. Z doširoka roztvorených úst vychádza prerušovaný jakot. Privoláva svoj druh.

\*

Noel ju pozoruje z diaľky. Pri pohľade na cudzinku z Vesmíru osamotenú v obilných poliach mu behá mráz po chrbte. Aj keď mu hrdlo sťahuje horkosť a dušu driape bolesť, nedokáže vnučku zaprieť, nemilovať. Dúfa, že sa pre ňu vesmírčania vrátia a zachránia ju. Má pocit, že čosi zahliadol za obrovským temným mračnom. Je to vesmírna loď? Alebo len zbožné prianie? Pretrie si oči a snaží sa zaostriť zrak.